Hos Peugeot-forhandleren Maibom i Aalborg mærker de, at interessen for elbiler er stigende. Det er dog langt fra alle de interesserede kunder, der ender med at køre hjem i eldrevet bil. - Der er stadigvæk mange, der føler sig usikre på, hvor langt den kører på en opladning, og på, hvordan man får ladet op, siger Carsten Bonderup, der er direktør og indehaver ved Maibom i Aalborg. Udfordring at bo i lejlighed og være elbilsejer Når en elbil får brug for strøm, kan man bruge en af de cirka 170 offentlige ladestandere, der er i Nordjylland. Ifølge Jakob Stoustrup, der er energiforsker ved Aalborg Universitet, er ladestanderne dog kun et supplement. Elbilerne bør primært lades op hjemme på folks private bopæl. - Den helt store udfordring er måske i virkeligheden i byerne, hvor man – hvis man bor i lejlighed – ikke har mulighed for at lade tæt ved sin bopæl, siger Jakob Stoustrup. Regeringen har en ambition om, at en omlægning af transportsektoren skal bidrage til, at Danmarks CO2-udledning bliver reduceret med 70 procent i 2030 i forhold til i 1990. I dag er der 3173 el- og plugin-hybridbiler i Nordjylland, og hvis der skal være en million grønne biler på de danske veje om ti år, så svarer det til, at omkring 93.000 nordjyder skal have investeret i en el- eller plugin-hybridbil. Det bliver en stor udfordring ifølge Jakob Stoustrup. - Det kommer ikke til at ske, hvis ikke der bliver mulighed for, at danskere, der ikke er husejere, også får mulighed for at have elbil på gode, praktiske betingelser. Løsninger koster mange milliarder Ifølge Jakob Stoustrup kommer det til at koste adskillige milliarder at få op mod en million danskere til at droppe benzin- og dieselbiler til fordel for el. Og det er ikke nok at ændre på afgifter, som der i øjeblikket lægges op til i de politiske forhandlinger. - Der skal massive investeringer i ladeinfrastruktur til. Der skal ske noget både på elsiden – vores net skal gøres lidt stærkere – og så skal der investeres i ladestandere, siger Jakob Stoustrup. Carsten Bonderup peger desuden på, at antallet af ladestandere skal følge med, hvis det skal være attraktivt at anskaffe sig en elbil. - Det er jo vigtigt, at man kan køre til og lade nu, og at der ikke er fire andre foran en i køen. Så venter man måske fire gange 20 minutter, inden man selv kommer til, og så tager det lidt lang tid at tanke op, siger Carsten Bonderup.

Referat:
Der skal markant flere elbiler ud at køre på de danske veje i løbet af de næste 10 år. Der er dog lang vej op til at nå målsætningen i Nordjylland, hvor under halvanden procent af bilerne i dag kører på el. Hvis flere skal skifte fra benzin og diesel til el, så kræver det store investeringer i ladestandere, lyder det i dag fra en ekspert.